এদিকে, বিশ্বকে নিষিদ্ধ মাদক নেওয়ার খবর জানানোর পরের ২৪ ঘণ্টার মধ্যে তাঁর পাশ থেকে সরে গেছে একাধিক নামী-দামি স্পনসর। তবে দুঃসময়ের মধ্যেই মারিয়া শারাপোভার পাশে দাঁড়িয়েছে তাঁর র‌্যাকেট প্রস্তুতকারী সংস্থা। সংস্থার মালিক জোহান অ্যালিয়াশ জানিয়েছেন, ২০১১-য় শারাপোভার সঙ্গে তাঁর কোম্পানির যে আর্থিক চুক্তি হয়েছিল সেটা চলবে। অ্যালিয়াশের মনে হয়েছে, এক সপ্তাহ আগে নিষিদ্ধ ড্রাগ, মেলডোনিয়াম নিয়ে অস্ট্রেলীয় ওপেনে তাঁর ডোপ পরীক্ষায় ব্যর্থ হওয়ার কথা টেনিস বিশ্বকে জানানোর মধ্যে সততা আছে! শুক্রবার অ্যালিয়াশ বলেছেন, ‘‘টেনিস দুনিয়ায় শারাপোভার সততা অজস্র তরুণী খেলোয়াড়ের কাছে উদাহরণ। নিজের ভুল স্বীকার করে শারাপোভা আবার সততার পরিচয়ই দিল। তাই ওর পাশ থেকে সরে যাওয়ার প্রশ্নই নেই। আমার মনে হয় না আমি কোনও ভুল করেছি।’’